**LAUDÁCIÓ**

Balázs Sándor professzor Kós Károly-díjjal történő kitüntetése alkalmával

2018. május 9.

Vannak személyiségek, akiknek életpályája elgondolkodtató tanúságtétele annak, hogy miképp fordulhatunk szembe az uralgó történelmi trenddel úgy, hogy ezáltal is gazdagítsuk a cselekvési alternatívák lehetőség-tárát.

Balázs Sándor, kit most köszöntünk és díjazunk, ilyen lehetőség-kereső attitűddel fordult múltunk, elsősorban az erdélyi magyarság két világháború közötti politikatörténete felé.

Életpályája is tanulságos.

Tanulmányait a Bolyai Tudományegyetem filozófiai karán végezte 1953-ban. Annak az egyetemnek az egyik karán, amelynek újralétesítéséért a kilencvenes években, a Bolyai Társaság élén próbált cselekedni, annak (lényegében) első elnökeként 1990-95 között. A Bolyai Egyetemen előbb tanársegédként, 1954-től egyetemi adjunktusként, 1977-től pedig előadótanárként működött, a filozófiai-szociológiai tanszéken.

Részt vett – a marxista filozófia szemléleti keretei között, Angi István, Bretter György, Gáll Ernő, Nagy György, Szegő Katalin és mások mellett – a magyar nyelvű filozófiaoktatás megszilárdításában, és az ideológiai nyomás ellenére fontos szerepe volt a színvonalas filozófiai gondolkodás továbbadásában. Bár kezdetben marxistának tartotta magát, '56 után lassanként végleg leszámolt e tannal.

Itt két kibontakozási irányt kell jeleznünk:

Egyrészt a klasszikus szisztematikus filozófiai gondolkodási hagyományt folytatva írta meg a klasszikus bölcseleti munkákként is számon tartható műveit, köztük az 1972-ben megjelent *Elmélkedés a célszerűségről*-t; az 1974-es *A véletlen* c. művet, vagy a *A predesztináció*ról szóló elmélkedését (1978).

Másrészt a későbbi, 1990. utáni közélet szempontjából azonban fontosabbak azok a művek, amelyek a szociológiai látásmódra alapoznak, politikatörténeti vonatkozásúak, és azt a hagyományt állítják az előtérbe, amely a két világháború közötti közéletre is hatással volt. Ezek sorában említendő, fontos, értéktudatosító feladatot is betöltő művek: *Sors és magatartás* (Korunk, 1972/2), mely Tavaszy Sándor emlékét ébreszti, Dimitrie Gusti *A szociológiai monográfia* c. művének gondozása (Téka, 1976), majd Gusti-féle iskola hatásának a bemutatása a két világháború közötti romániai magyar szociográfiára (Erdélyi Múzeum, Korunk, Erdélyi Helikon, Erdélyi Fiatalok, Hitel körüli műhelyekre) a *Szociológia és nemzetiségi önismeret* című, 1979-es munkája.

E munkák jelentőségét az adja, hogy igazi hatást 1990 után kezdtek kifejteni. A dualizmus korának nemzetiségi viszonyaihoz, majd a két világháború közötti korszak román-magyar vitáihoz és az Országos Magyar Párt tevékenységéhez kapcsolódnak olyan politikatörténeti munkái, mint a *Lugosi üzenet,* mely a *Magyar Kisebbség* című folyóirat egy monográfiája (Szatmárnémeti, 1995), a *Meddő próbálkozáso*k (a két vh. közötti román-magyar összefogásgondolatok története, Kriterion, 2002), a *Mikó Imre. Élet- és pályakép. Kéziratok, dokumentumok, 1933-1968* című monográfia és dokumentumgyűjtemény (Kolozsvár, 2003), *Onisifor Ghibu – álarc nélkül* (Komp-Press–Korunk Baráti Társaság, 2005), *Román képviselet a dualista Magyarország parlamentjében* (három kötetben, Kriterion, 2010), *Jakabffy Elemér és a Magyar Kisebbség* (Kolozsvár, 2012).

Mindezen műveken túl, Balázs Sándor életének van egy meghatározó momentuma, mely – úgy hiszem – mindannyiunk számára, közösségünk számára is jelentős momentum, mind következményei, mind üzenete folytán. Ez: Balázs Sándor bekapcsolódása 1985-től a romániai diktatúrával szemben álló ***Limes-kör***be. A Limes-kör hatósági szétzilálása után szerzőtársa és szerkesztője volt ***Kiáltó Szó*** című, 1988-89-ben megjelenő kolozsvári szamizdatnak. Így tehát Balázs Sándor is részvevője volt a Ceausescu-diktatúrával szembeni, közösségi méltóságunk megőrzésére irányuló értelmiségi fellépésnek.

E fellépés mintegy predesztinálta arra, hogy 1990-től kezdődően fontos szerepet kapjon és vállaljon az alakuló RMDSZ-ben. Tagja az első, 11 tagú ideiglenes elnökségnek, később a kolozsvári szervezetnek elnöke is. Amit azonban mindenképp alá kell húznunk, az értelmiségi és a politikai szerepének összehangolódása az erdélyi előzmények, hagyományok szellemében. Erre nézve kétségtelenül a kisebbségjogász és –politikus Jakabffy Elemér lehetett Balázs Sándor számára az egyik példaadó személyiség.

1994 novemberében tagja lesz annak az RMDSZ által megbízott szakértői munkabizottságnak, amely a szervezet autonómiatervezetének kidolgozását kapta feladatul. A munkabizottság tevékenysége során Balázs végig az erdélyi magyar nemzeti közösség önrendelkezésének azon eszméjét képviselte, amelynek jogi megalapozását a két világháború közötti korszak nagy magyar jogászai dolgozták ki: Jakabffy Elemér, Balogh Artúr vagy Mikó Imre.

Összegezve mondhatjuk el, hogy bizonytalan, tájékozódást vesztő korunkban fontos számunkra Balázs Sándor társadalomtudósi életműve. Szinte nincs a kisebbségi életnek olyan jelentős kérdése, amellyel filozófusként vagy eszmetörténészként ne foglalkozott volna. A Kós Károly-díj odaítélése szempontjából pedig különösen fontos, hogy e tudományos, de gyakorlati politikai szempontból is jelentős életmű egyik középponti fogalma az erdélyi magyarság mint nemzeti közösség autonómiájának az eszméje. A díj ekként nem csupán tudományos-szellemi teljesítményt ismer el, hanem közvetít és megújít is: közvetíti és megújítja a jó közösségi erőfeszítések értelmét. Köszönjük ezt Balázs Sándornak, kinek gratulálva kívánunk egészséget és további alkotókedvet!